John Vinther (KF), 2001-10-11:
Jeg er muligvis et naivt menneske, men jeg har faktisk den opfattelse, at der er dele af Socialdemokratiet, der har viljen til at stramme op på udlændingeloven.
Indimellem kommer der jo nogle fornuftige betragtninger fra den kant.
Nuvel, jeg medgiver, at det ofte er de socialdemokratiske borgmestre, der har set lyset, men det er jo også dem, der møder problemerne i første geled.
Så viljen er der nok et eller andet sted; det kniber gevaldigt meget mere med evnen.
Det illustreres i virkeligheden til overmål af både indenrigsministerens tale i dag og hr. Lars Kramer Mikkelsens tale.
Jeg synes faktisk, at hr. Lars Kramer Mikkelsens tale var en meget skuffende tale.
Hr. Lars Kramer Mikkelsen havde muligheden for at følge op på sommerens mange flotte udmeldinger og vise, at Socialdemokratiet havde forstået, at smertegrænsen for, hvor stor en del af byrden Danmark kan påtage sig, er nået.
Hr. Lars Kramer Mikkelsen kunne have holdt en fejende flot tale, en opfølgning på sommerens udmeldinger om, hvordan Socialdemokratiet ville være med til at bremse tilstrømningen til Danmark.
Det gjorde hr. Lars Kramer Mikkelsen imidlertid ikke.
I stedet fik vi talen, standardtalen, med alle paraderne oppe, én endeløs kritik af Det Konservative Folkepartis og Venstres forslag.
Det synes jeg er synd.
Det synes jeg, fordi jeg og formentlig en meget stor del af befolkningen så stadig må svæve i uvished om, hvorvidt Socialdemokratiet har opdaget problemet og vil være med til at gøre noget for at bremse tilstrømningen.
Tilstrømningen er et problem.
Smertegrænsen er nået i en række kommuner, og det er vel sådan set også grunden til, at de pågældende kommuner friholdes, når der skal fordeles nye flygtninge.
I stedet må andre kommuner tage en større del af byrden på sig, men de kommuner har jo også en smertegrænse, der nås en dag.
Der er ikke nogen, der er tjent med, at et flertal her i huset bare vender det blinde øje til.
Det er en afgørende forudsætning for en succesfuld integrationsproces, at tilstrømningen foregår i et tempo, hvor kommunerne kan følge med og kan løfte opgaven.
Så jeg synes derfor også, det er noget skuffende, når indenrigsministeren bebrejder Det Konservative Folkeparti, at vi ikke interesserer os nok for integrationen.
Den interesserer vi os nemlig en hel del for.
Det er også derfor, vi siger, at man altså er nødt til at sørge for, at tilstrømningen sker i et tempo, så vi kan få en succesfuld integration.
Vi vedkender os til fulde, at Danmark som et rigt og civiliseret land naturligvis skal hjælpe mennesker, der er på flugt, og vores menneskesyn byder os også, at vi til enhver tid vil møde alle, der har lovligt ophold i Danmark, med respekt og anstændighed.
Men vi kan altså ikke afhjælpe
alverdens fattigdomsproblemer via den danske udlændingelov; derfor skal der strammes op, så vi ikke bruger en uforholdsmæssig stor del af ressourcerne på sagsbehandling af mennesker, der ikke er flygtninge.
Det er simpelt hen ikke rimeligt over for dem, der reelt har behov for hjælp og beskyttelse.
Det er sådan set baggrunden for de bærende elementer i dette beslutningsforslag, nemlig for det første at yde hjælpen og beskyttelsen i så stor udstrækning som muligt i nærområderne, at vi strammer op på de facto-begrebet, og at vi ikke gør flygtninge til indvandrere.
Det er efter vores opfattelse udtryk for en udlændingepolitik i balance, hvor vi til fulde lever op til vore moralske forpligtelser til at hjælpe mennesker, der er på flugt, samtidig med at vi strammer op, så vi sikrer, at der er bred forståelse og opbakning i befolkningen for udgangspunktet, nemlig at vi selvfølgelig skal hjælpe. Det er der ikke flertal for i dag.
Vi håber, at der vil være et sådant flertal efter et kommende folketingsvalg, og det skulle glæde mig meget, hvis Socialdemokratiet var en del af det flertal.